***ПРОТОКОЛ***

***от обществено обсъждане на проект на Предварителна оценка на риска от наводнения и Райони със значителен потенциален риск от наводнения в Дунавски район за басейново управление***

**Среща за поречия на източната част на Добруджанските реки и река Дунав**

**28 май 2021 г.**

*(Онлайн среща, чрез платформата Zoom)*

*Проектът на Актуализираната предварителната оценка на риска от наводнения за Дунавски район за басейново управление е изготвен с финансовата подкрепа на Кохезионния фонд на Европейския съюз, чрез Оперативна програма „Околна среда 2014-2020“. Бенефициент по проекта е дирекция „Управление на водите“ на Министерство на околната среда и водите в партньорство с четирите басейнови дирекции за управление на водите. Дейността е изпълнена от Международна банка за възстановяване и развитие, в рамките на Споразумение с Министерство на околната среда и водите за предоставяне на помощни услуги в подкрепа на разработването на Планове за управление на речните басейни и Планове за управление на риска от наводнения за България.*

**Участници** В срещата участваха **32 представителя на заинтересованите страни** от следните институции: община Вълчи дол, община Главиница, община град Добрич, община Добричка, Областна администрация Добрич, Областна администрация Силистра, РДПБЗН Варна, РДПБЗН Добрич, РДПБЗН Силистра, РДПБЗН Шумен, ОДЗ Добрич, РЗИ Силистра, РЗИ Шумен, “Напоителни Системи” ЕАД – клон Долен Дунав, “Напоителни Системи” ЕАД – клон Черно море, Басейнова дирекция „Дунавски район“, Световна банка, Министерство на околната среда и водите.

Срещата беше открита от **г-н Иван Каламеров - Басейнова дирекция „Дунавски район”.** Той отбеляза, че това е последната – шеста среща със заинтересованите страни, в която ще бъдат представени резултатите от Предварителна оценка на риска от наводнения (ПОРН) и Райони със значителен потенциален риск от наводнения (РЗПРН) в Дунавски район за басейново управление (ДРБУ).Тойпредстави програмата, основните цели и очаквани резултати от срещата. Г-н Каламеров отбеляза, че изготвянето на ПОРН за ДРБУ е първи етап от процеса на актуализация на Плана за управление на риска от наводнения за Дунавски район за басейново управление, който се разработва и актуализира съгласно разпоредбите на Директива за наводненията (ДН). Следващите етапи са актуализиране на картите на заплахите и риска от наводнения и актуализиране на Плана за управление на риска от наводнения с включена Програма от мерки. Г-н Каламеров отбеляза, че актуализацията на Предварителната оценка на риска от наводнения за Дунавски район за басейново управление е реализирана по нова национална методика от 2020 г., в която под внимание са взети дъждовните наводнения. Г-н Каламеров припомни, че проектът на актуализираната ПОРН е публикуван на интернет страницата на Басейнова дирекция „Дунавски район“ на 17 март 2021 г., а крайният срок за представяне на становища по документа е 7 юни 2021 г. Г-н Каламеров изрази надежда, че срещата ще бъде ползотворна и призова представителите на всички заинтересовани страни да бъдат активни участници в дискусиите.

**Г-н Васил Василев,** водещ експерт от екипа на **МБВР** при разработването на Предварителната оценка на риска от наводнения, представи накратко Методиката за ПОРН. Той отбеляза, че целта на Предварителната оценка на риска от наводнения като част от процеса на актуализация на Плана за управление на риска от наводнения е да се направи бърз предварителен преглед върху заплахата и риска от наводнения в цялата страна, като на базата на определени критерии се идентифицират райони, в които заплахата се оценява като по-висока. Анализите трябва да се базират на налична или лесно достъпна актуална информация, както за заплахата, така и за риска, като се отчетат и климатичните промени и влиянието им върху заплахата и риска от наводнения. Г-н Василев отбеляза, че Методиката представлява общ документ, включващ в себе си подходи и стъпки, както за извършване на дейностите по определяне на минали и бъдещи наводнения със значителни неблагоприятни последици, така и райони със значителен потенциален риск от наводнения. Г-н Василев подчерта, че подходите за изпълнение заложени в методиката са съобразени с информационната обезпеченост в България. От презентацията стана ясно, че по отношение на критериите и праговете за значителни неблагоприятни последици от наводнения Методиката въвежда световни практики за обхващане на основните категории риск. Използваните категории за оценка на риска в Директивата за наводненията и съответно в Методиката са: човешко здраве, стопанска дейност, околна среда и културно наследство.

**Г-жа Надя Цветкова,** водещ експерт от екипа на **МБВР** при разработването на ПОРН, представи накратко проекта на Актуализирана предварителна оценка на риска от наводнения за Дунавски район за басейново управление. В презентацията си г-жа Цветкова представи подробно процеса на събиране на данни за изготвяне на ПОРН и групите използвани данни: бази данни поддържани в БД и МОСВ; информация относно административно-териториалното и териториалното деление на България; топографски данни; хидрографските и хидро-метеорологични данни; данни за миналите наводнения; данни за елементи на риска; данните за дългосрочно развитие на територията; данни за климатичните промени; данни за вероятност от повторение на наводненията. Г-жа Цветкова специално отбеляза широкия кръг заинтересовани страни, които са потърсени за информация в процеса на събиране на данни за изготвянето на ПОРН. В анкетното изследване за описание на минали наводнения са поканени за участие около 160 институции и организации. В допълнение са проведени и шест работни срещи в градовете София, Монтана, Плевен и Русе. Г-жа Цветкова отбеляза високия процент на заинтересовани страни – 70%, които са се отзовали на запитванията и срещите, и благодари на всички за съдействието. Тя представи обобщените данни, според които в периода 2011 – 2019 г. в Дунавски РБУ са регистрирани 217 наводнения, случили се в 341 местоположения. Информацията за минали наводнения беше детайлно представена и по основни поречия в ДРБУ. В заключение г-жа Цветкова обобщи, че в резултат на събраната информация в Дунавски район за басейново управление са определени 35 Района със значителен потенциален риск от наводнение, от които 8 нови.

След почивка, в рамките на втората сесия, **г-жа Надя Цветкова и г-н Васил Василев (МБВР)** направиха интерактивнопредставяне на Районите със значителен потенциален риск от наводнения, попадащи в обхвата на срещата:

1. РЗПРН р. Добричка - гр. Добрич (BG1\_APSFR\_DB\_100);

2. РЗПРН р. Арабаджидере - гр. Вълчи дол (BG1\_APSFR\_DB\_101);

3. РЗПРН р. Дунав (BG1\_APSFR\_DU\_001).

Изпълнителите на проекта на актуализирана Предварителна оценка на риска от наводнения за Дунавски район за басейново управление предоставиха информация и за други проекти имащи отношение към РЗПРН BG1\_APSFR\_DU\_001 – река Дунав:

**•** Карти на заплахата и на риска от наводнения за българския участък на р. Дунав: http://www.bd-dunav.org/content/upravlenie-na-vodite/upravlenie-na-riska-ot-navodneniia/karti-na-zaplahata-i-riska-ot-navodneniia/karti-na-zaplaha-i-risk-ot-navodneniia-za-rdunav/

• River Basin Management Plan - Update 2015: http://www.icpdr.org/main/activities-projects/river-basin-management-plan-update-2015

**Инж. Станка Василева (община Добрич – град)** попита предвид, че към настоящия момент все още няма одобрен план и с оглед аварийното състояние на части от дерето на река Добричка, преминаващо през централна градска част на град Добрич, какви са възможностите на община Добрич-град за реализиране на дейности по изготвяне на проектна документация за конкретните проблемни участъци и последващо одобряване и разрешения за ползване от Басейнова дирекция „Дунавски район“. Инж. Василева поиска информация в случай, че се допуска изпълнението на такива дейности, какви стъпки следва да бъдат предприети от страна на общината.

**Г-н Иван Каламеров (БД „Дунавски район“)** отговори, че проблемният участък в гр. Добрич е известен на експертите от басейновата дирекция още от предходния цикъл на приложение на Директивата за наводненията. Тогава гр. Добрич, въпреки че не е бил утвърден като РЗПРН, след активно участие в обществените консултации на представителите на община Добрич-град, в ПУРН е била включена мярка, отнасяща се за коригирания участък на реката през гр. Добрич. Г-н Каламеров подчерта, че басейновата дирекция подкрепя и насърчава всички инициативи свързани с намаление на риска от наводнения и ще направи всичко възможно, което е в компетенцията й, за реализирането на подобна дейност. Той отбеляза, че в случая компетенциите на басейновата дирекция се изразяват в няколко неща: в становището за допустимост, което басейновата дирекция издава след като се подаде заявление до РИОСВ във връзка с инвестиционно намерение, съгласно изискванията на Закона за водите, чл. 155;при издаване на разрешително за ползване на воден обект, след подаване на заявление; подобна дейност за може да се включи в програмата от мерки на ПУРБ 2022-2027 г.

**Г-н К. Куртев (областна администрация Добрич)** съобщи че дерето след язовир Одринци не е коригирано и ако се наложи аварийно изпускане на язовира и/или преливане, водата ще премине през селата Одринци и Долина. За целта е бил изготвен проект за корекция от опашката на яз. Златия до яз. Одринци за сумата от около 3 млн. лв. Изпълнението на проекта е избрано да се реализира на три етапа, поради необходимия голям финансов ресурс. Към настоящия момент е финансиран и изпълнен само първия етап. За останалите два етапа до момента няма отпуснати средства. Г-н Куртев изказа мнение, че участъкът е критичен основно заради двете населени места.

Срещата беше закрита от г-н **Иван Каламеров**, който благодари на презентаторите и участниците в срещата. Той припомни, че Проектът на актуализираната ПОРН е публикуван на интернет страницата на Басейнова дирекция „Дунавски район“ за обществени консултации и крайният срок за представяне на становища по документа е 7 юни 2021 г.

Участниците в срещата изразиха висока удовлетвореност от предоставената информация. Най-голяма е удовлетвореността от интерактивното представяне на отделните РЗПРН. В попълнените анкети за обратна връзка 62,5% от представителите на заинтересованите страни заявяват, че представената в тази сесия информация отговаря напълно на очакванията им и е дала търсената информация. Останалите 37,5% от участвалите в анкетата също оценяват положително интерактивното представяне на отделните РЗПРН, като заявяват, че то по-скоро е отговорило на очакванията им. Презентациите на Методика за предварителна оценка на риска от наводнения и Проект на Предварителна оценка на риска от наводнения за РБУ са отговорили напълно на очакванията на 50% от анкетираните, а за останалите участници в анкетата (50%) тези презентации по-скоро са отговорили на очакванията им.